Úrad vlády SR						  Na rokovanie vlády SR
Sekcia hospodárskej politiky					  dňa 20. 2. 2002
									  k číslu: 1208/2002
									  k bodu: 16

S t a n o v i s k o 

k Návrhu na vydanie rozhodnutia o privatizácii časti podniku HYDROCONSULT Bratislava, štátny podnik so sídlom v Bratislave, Radlinského 37

I.

Materiál predkladá ministerka pre správu a privatizáciu národného majetku na základe zákona č.92/1991 Zb. o podmienkach prevodu majetku štátu na iné osoby v znení neskorších predpisov.

V materiáli sa navrhuje privatizovať časť majetku štátneho podniku Hydroconsult Bratislava v jednom výstupe priamym predajom záujemcovi, ktorý je vybraný vo výberovom konaní. Privatizovaný majetok je územne rozložený                v  Bratislave a  Komárne,  kde sa nachádzajú prevádzkové budovy a  v  Modre, v Mlynkoch a v Senci, kde má štátny podnik rekreačné zariadenia. Kupujúcim je spoločnosť Terraprojekt, a.s. so sídlom v Bratislave, ktorá za nadobudnutie časti podniku ponúkla cenu vo výške 30 mil. Sk. Táto spoločnosť splnila všetky podmienky výberového konania a predložila najlepšiu ponuku z hľadiska výšky kúpnej ceny, podnikateľského zámeru i zabezpečenia rozvoja privatizovanej časti podniku v budúcom období.

II.

Materiál nie je predmetom štandardného medzirezortného pripomienkového konania.

III.

Porada ekonomických ministrov vlády SR materiál prerokovala 11.2.2002 a návrh vzala na vedomie. Vláde SR odporučila návrh schváliť. Predkladateľovi materiálu odporučila posúdiť problém  s  naložením časti majetku štátneho podniku v  Českej republike, na ktorý poukázal štátny tajomník ministerstva pôdohospodárstva.

Na základe opätovného posúdenia majetku vymedzeného pre privatizáciu a tiež rozsahu činností štátneho podniku, ktoré sú v mnohom nezastupiteľné a užitočné (uvedené sú medzi ďalšími podmienkami predaja) možno dať do pozornosti navrhovanú výšku kúpnej ceny. Možno oprávnene tvrdiť, že kupujúci nadobudne privatizáciou nie len kvalitný nehnuteľný majetok (najmä v Bratislave a v známych rekreačných oblastiach), ale aj  vlastníctvo k know-how, vyplývajúce z predmetu činností, za ktorým je dlhodobá existencia významného štátneho podniku so známym menom aj v zahraničí.  Z týchto dôvodov možno odporučiť, aby vláda na svojom rokovaní sa vrátila k posúdeniu uvedených faktorov a  ich vplyvu na stanovenie výšky kúpnej ceny pri privatizácii tohto štátneho podniku.

Predložené ďalšie podmienky predaja obsahujú aj zmluvné záväzky k záverom rozsudku Medzinárodného súdneho dvora v Haagu o sústave vodných diel Gabčíkovo-Nagymaros a je preto potrebné, aby boli právne a  finančné tak zabezpečné, aby štát mal istotu, že nebude v budúcnosti znevýhodnený.  V tejto súvislosti možno, na základe našich informácií uviesť, že splnomocnenec vlády SR pre SVD G-N nebol oboznámený s postupom výberu nadobúdateľa privatizovaného podniku a ani s presunom týchto záväzkov na súkromnú spoločnosť.

Odporúčame, aby vláda o predloženom návrhu rozhodla na základe výsledku rozpravy  a s prihliadnutím na uvedené pripomienky.

Bratislava  15. 2. 2002